**NOTĂ INFORMATIVĂ**

**la proiectul Hotărârii Guvernului privind aprobarea Regulamentului cu privire la utilizarea donațiilor sub formă de mijloace financiare colectate de către instituțiile de învățământ preșcolar, primar și secundar (ciclul I și II)**

|  |
| --- |
| 1. **Denumirea autorului și, după caz, a participanților la elaborarea proiectului** |
| Proiectul Hotărârii Guvernului privind aprobarea Regulamentului cu privire la utilizarea donațiilor sub formă de mijloace financiare colectate de către instituțiile de învățământ preșcolar, primar și secundar (ciclul I și II)este elaborat de către Ministerul Educației și Cercetării. |
| 1. **Condițiile ce au impus elaborarea proiectului de act normativ și finalitățile urmărite** |
| Proiectul Hotărârii Guvernului privind aprobarea Regulamentului cu privire la utilizarea donațiilor sub formă de mijloace financiare colectate de către instituțiile de învățământ preșcolar, primar și secundar (ciclul I și II) este elaborat în scopul garantării reducerii plăților informale din învățământul general.  De asemenea, documentul propus va asigura realizarea acțiunii nr. 448 din Planul de activitate al Guvernului pentru anul 2024, precum și va contribui la implementarea Recomandărilor 1/2022 a Consiliului de Asociere UE-Republica Moldova din 22 august 2022 privind Programul de Asociere UE-Republica Moldova.  Menționăm că, reglementările juridice ale activităţilor filantropice şi de sponsorizare sunt prevăzute de Legea nr.1420 din 31.10.2002 *cu privire la filantropie și sponsorizare*. Potrivit legii a*ctivitatea de sponsorizare se desfăşoară* de către persoane fizice şi juridice *benevol*(principiul, care în majoritatea cazurilor nu se respectă), la solicitare, şi constă în acordarea de mijloace financiare sau de alte bunuri *pentru susţinerea unor acţiuni de interes public*.  Cu toate acestea, fenomenul de plăți informale în învățământ persistă. Fapt constat și în cadrul studiului sociologic „Etica și integritatea academică în învățământul general. Plățile informale în școli” realizat de Institutul de Politici Publice în anul 2020[[1]](#footnote-1). Deși s-a extins, procesul de asociere a părinților încă nu a dus la crearea unor organizații puternice care ar activa în strictă conformitate cu cadrul normativ-juridic în vigoare. Doar jumătate dintre respondenți au declarat că în școala în care învață copiii lor există asociații părintești și doar o treime dintre ei au declarat că astfel de asociații sunt înregistrate în modul stabilit. Evident, asociațiile neînregistrate împreună cu diversele „fonduri” reprezintă, de fapt, tentative de a oferi plăților informale un statut „legal”.  Motivele principale al fenomenului plăților neformale sunt:   * lipsa unui regim efectiv de evidență și control al regimului donațiilor, * transparența redusă în gestionarea fondurilor colectate din partea asociațiilor de părinți, * lipsa unui mecanism funcțional și transparent de informare reciprocă dintre instituția educațională și asociațiile de părinți cu privire la necesitățile și cheltuitele efectuate în cadrul instituției respective.   Astfel, implementarea Regulamentului privind utilizarea donațiilor sub formă de mijloace financiare colectate va asigura:   * **Transparență și responsabilitate:** Regulamentul impune o structură clară și transparentă pentru utilizarea donațiilor financiare, asigurând că fiecare sumă de bani este cheltuită în mod responsabil și eficient conform scopului stabilit. * **Încredere și reputație:** Respectarea regulamentului consolidează încrederea comunității în școală și în modul în care gestionează resursele financiare. O administrare corectă și transparentă a donațiilor poate spori reputația școlii și poate atrage noi donatori sau susținători. * **Aliniere cu obiectivele donatorilor:** Donatorii pot avea anumite așteptări sau dorințe cu privire la modul în care donațiile lor sunt utilizate. Prin aplicarea regulamentului, școlile pot asigura că fondurile sunt direcționate către proiecte sau nevoi care sunt conforme cu interesele și valorile donatorilor. * **Managementul financiar eficient:** Regulamentul oferă un cadru pentru gestionarea eficientă a resurselor financiare, asigurând că banii sunt cheltuiți în mod rațional și că există o supraveghere adecvată pentru prevenirea cheltuielilor inutile sau frauduloase. * **Conformitate legală:** Respectarea regulamentului este esențială pentru conformitatea legală și evitarea problemelor legale sau fiscale legate de administrarea incorectă a fondurilor.   În concluzie, aplicarea Regulamentului privind utilizarea donațiilor sub formă de mijloace financiare colectate este vitală pentru asigurarea unei gestionări transparente, responsabile și eficiente a resurselor financiare în cadrul școlii, având un impact pozitiv asupra încrederii comunității și a reputației instituției educaționale. |
| 1. **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul documentului nu necesită armonizare cu legislaţia Uniunii Europene |
| 1. **Principalele prevederi ale proiectului și evidențierea elementelor noi** |
| Regulamentul privind utilizarea donațiilor sub formă de mijloace financiare colectate de către instituțiile de învățământ preșcolar, primar și secundar (ciclul I și II) stabilește condițiile și modul de oferire și utilizare a donațiilor sub formă de mijloace bănești instituțiilor de învățământ preșcolar, primar, gimnazial și liceal, în vederea asigurării transparenței în utilizarea fondurilor donațiilor și protecției intereselor donatorilor și ale instituțiilor.  Regulamentul prevede că donațiile sub formă de mijloace bănești vor putea fi transmise de către donator benevol, cu titlu gratuit și necondiționat instituției de învățământ.  Pentru a beneficia de donații, instituțiile de învățământ vor deschide cont trezorerial unde vor fi transferate toate contribuțiile bănești ce îi sunt acordate  Pentru asigurarea transparenței, toate operațiunile de donație se vor efectuea exclusiv prin transfer bancar sau folosind Serviciul Guvernamental de Plăți Electronice (MPay). Datele (rechizitele) conturilor trezoreriale se plasează pe pagina web a instituției (în cazul existenței acesteia) și se indică în rapoartele financiare privind activitatea acesteia.  De asemenea, din considerente de transparență și gestiune eficientă a donațiilor colectate, la partea de cheltuieli, acestea se vor reflecta în calitate de ,,Suport comunitar pentru procesul educațional”, în conformitate cu Clasificația bugetară.  În cazurile de nevalorificare integrală a resurselor acumulate din donații până la finele anului bugetar în curs, soldurile mijloacelor băneşti rămase neutilizate pot fi incluse în cheltuielile acelorași instituții în următorul an, cu păstrarea obligatorie a destinației.  Instituțiile de învățământ beneficiare vor publica pe pagina web a acestora rapoarte semestriale privind donațiile colectate, și utilizarea acestora, aprobate la Consiliul de administrație. Modelul și mecanismul vor fi elaborate de MEC. |
| 1. **Fundamentarea economico-financiară** |
| Nu necesită resurse financiare pentru implementare. |
| 1. **Modul de încorporare a actului în cadrul normativ în vigoare** |
| Nu necesită modificarea sau ajustarea altor acte normative în vigoare. |
| 1. **Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, anunțul privind elaborarea proiectului *Regulamentului privind utilizarea donațiilor sub formă de mijloace financiare colectate de către instituțiile de învățământ preșcolar, primar și secundar (ciclul I și II)* a fost plasat pe pagina web oficială a Ministerului Educației și Cercetării [www.mec.gov.md](http://www.mec.gov.md), compartimentul Transparență, directoriul Transparență decizională, secțiunea Modul de participare [https://particip.gov.md/ro/document/stages/\*/12403](https://particip.gov.md/ro/document/stages/*/12403) Totodată, proiectul Regulamentului privind utilizarea donațiilor sub formă de mijloace financiare colectate de către instituțiile de învățământ preșcolar, primar și secundar (ciclul I și II) va fi plasat pe pagina web oficială a Ministerului Educației și Cercetării, împreună cu proiectul Hotărârii Guvernului de aprobare a acestuia. |
| **8. Constatările expertizei anticorupție** |
| Urmează a fi realizată |
| **9. Constatările expertizei de compatibilitate** |
| Nu necesită |
| **10. Constatările expertizei juridice** |
| Urmează a fi realizată |
| **11. Constatările altor expertize** |
| Nu necesită |

**Ministru Dan PERCIUN**

Executant: A.Prisacaru, tel. 0 22 232785

1. <https://ipp.md/wp-content/uploads/2021/04/Etica-si-integritatea-academica-in-invatamantul-general.-Platile-informale-in-scoli..pdf> [↑](#footnote-ref-1)